ასტარტე

ასტარტე () — ძველსემიტური (ფინიკიური) ნაყოფიერების, სიყვარულისა და დედობის ქალღმერთი, მეომრად წარმოდგენილი, პლანეტა ვენერას განსახიერება. შეესაბამება ასურულ-ბაბილონურ იშთარს. მისი კულტი გავრცელებული იყო უგარითსა და სიდონში, მაგრამ მითებში ასტარტეს თითქმის არ ახსენებენ. თაყვანს სცემდნენ ასევე სირიაში, პალესტინაში, ეგვიპტეში, მცირე აზიაში, კართაგენსა და კვიპროსში. ძველ ეგვიპტეში ზოგჯერ გაიგივებული იყო ქალღმერთ სეხმეტთან, რას ქალიშვილთან, სეთის ცოლთან. ელინისტური პერიოდის დროს გაიგივებული იყო ბერძნულ აფროდიტესთან და რომაულ იუნონასთან. ელინიზებული ვერსიის მიხედვით, ასტარტეს (აფროდიტეს) შეუყვარდა ადონისი და, როდესაც ეს უკანასკნელი დაიღუპა, მის გამო ჩავიდა ქვესკნელში. ცნობილია ასტარტეს გამოსახულებები, სადაც ის წარმოჩენილია შიშველი მხედრის სახით, რომელიც ისრებს ისვრის მშვილდიდან; ზოგჯერ ძროხის რქებითაც გამოსახავდნენ. მისი კულტის ერთ-ერთი თავისებურება იყო ე. წ. საკულტო პროსტიტუცია, რომელსაც ეწეოდნენ ქურუმი ქალები — იეროდულები. ბიბლიური წინასწარმეტყველები გაშმაგებით იბრძოდნენ ასტარტეს კულტის წინააღმდეგ.

 სქოლიო 

კატეგორია:ფინიკიური მითოლოგია
კატეგორია:ნაყოფიერების ქალღმერთები
კატეგორია:სიყვარულის და ვნების ქალღმერთები